חוק לתיקון פקודת הסמים המסוכנים (מס' 16), התשע"ט-2019
הצעת חוק פרטית, הכנסת ה-20
פורסם: ספר החוקים, חוברת 2770, עמ' 126, 2019-01-02T00:00:00+02:00
חוק זה מעניק למשטרת ישראל סמכויות בעניין פיקוח ואכיפה בכל הנוגע למבקשי רישיון לעיסוק בקנבוס רפואי. החוק קובע כי רישיון לעיסוק בקנבוס, הניתן על ידי מנכ"ל משרד הבריאות או מי שהוא הסמיך לשם כך, יותנה בתנאי אבטחה ומיגון כפי שתקבע משטרת ישראל.
בהתאם לכך, נקבע  כי בטרם יינתן רישיון לעיסוק בקנבוס תיתן המשטרה את המלצתה לעניין מתן הרישיון, בהיבטים של שלום הציבור וביטחונו, אם מבקש הרישיון הוא תאגיד המלצות המשטרה תינתנה לאחר שייבחנו בעלי העניין בו. המשטרה רשאית לקבוע כי נסיבות בקשת הרישיון אינן דורשות את המלצתה.
עוד נקבע כי המשטרה תוכל לבקש את ביטול הרישיון אם הופרו תנאי האבטחה והמיגון וקיים, בשל כך, חשש ממשי לשלום הציבור ולביטחונו וזאת לאחר קיום שימוע למחזיק הרישיון.
בנוסף, קובע החוק כי תוקם ועדה ייעודית לבחינת המלצה לרישיון עיסוק בקנבוס רפואי, שבראשה יעמוד השר לביטחון הפנים או נציגו ויהיו חברים בה המפכ"ל, שר האוצר, שר הכלכלה או נציגיהם. שר הבריאות יוכל למנות נציג שישמש כמשקיף בוועדה. הוועדה תיבחן המלצות שהגיעו אליה ממשטרת ישראל במקרים בהם לא עלה בידי המשטרה לאמת את המידע הנוגע למבקש רישיון לעיסוק בקנבוס. 
לצורך אכיפת הוראות החוק, נקבע כי למשטרת ישראל הסמכות להיכנס למקום העסק, לבצע בו בדיקות, לדרוש מסמכים ואף לפעול להפסקת העיסוק בקנבוס. כמו כן, ניתנת למשטרה אפשרות לבקש צו הפסקה מנהלי או צו הפסקה שיפוטי כאשר נסיבות אי העמידה בתנאי הרישיון מעלות חשש לשלום הציבור ולביטחונו.
חוק זה קובע סעיפי עונשין שניתן יהיה להשית אותם על מפר תנאי מתנאי הרישיון לעיסוק בקנבוס. נקבע כי העבירה על הפרת תנאי העיסוק בקנבוס תהיה עבירה של אחריות קפידה שהעונש בצידה יהיה שנתיים מאסר או קנס בגובה של עד 75,000 ₪.  כמו כן,  קובע החוק כי הפרת צו הפסקה מינהלי או שיפוטי – דינה מאסר שנתיים. עם זאת, כאשר בעל הרישיון הוא תאגיד מטיל החוק על נושאי המשרה בו אחריות לעשות ככל שביכולתם למנוע הפרת תנאי מתנאי הרישיון. כמו כן, נקבע כי השר לביטחון הפנים, בהסכמת שר המשפטים ובאישור ועדת הפנים והגנת הסביבה של הכנסת, יוכל לקבוע כי עבירה על חוק זה תהא עבירת קנס.
תחילתו של חוק זה תהיה ביום 01 במאי 2019, כ"ו בניסן התשע"ט. עד כניסת החוק לתוקף תנאי מיגון ואבטחה וכל תנאי או דרישה שנקבעו על ידי משטרת ישראל ופורסמו יהיו תקפים כל עוד לא שונו או בוטלו.